**"کاتێکیزمی" شاری نوێ**

**فێربوونی بنەمای مەسیحییەت**

**لە رێگەی پرسیار و وەڵام**

**بەشی یەکەم**

خودا، درووستکراوان و کەوتن، یاسا

(پرسیارەکان ١ - ٢٠)

**بەشی دووەم**

مەسیح، ڕزگاری، نیعمەت

(پرسیارەکان ٢١ - ٣٥)

**بەشی سێیەم**

ڕۆح، نوێبوونەوە، گەشەکردن لە نیعمەتدا

(پرسیارەکان ٣٦ - ٥٢)

**پێشەکی**

جارێک ئەی دەبلیو تۆزەر گوتی: ئەوەی ئێمە باوەڕمان پێیەتی دەربارەی خودا گرنگترین شتە لەبارەی ئێمەوە. باوەڕمان سەبارەت بە خودا ئەوە دیاری دەکات کە ئایا ژیانی هەتاهەتایی لە بەهەشتدا بەسەر دەبەین یان لە دۆزەخدا. ئەوەی ئێمە باوەڕمان پێیەتی دەربارەی خودا کاریگەری لەسەر چۆنیەتی تێگەیشتنمان هەیە لەبارەی جیهان و ژیانکردنمان تێیدا. ئێمە ئازادین کە تێڕوانینی خۆمان سەبارەت بە خودا لە مێشکماندا دروست بکەین، بەڵام مانای ئەوە نییە تێڕوانینەکەمان راست بێت. دەبێت خودا وەک خۆی، بەو جۆرەی کە هەیە بناسین، ونابێت تەنها باوەڕ بە بیرۆکەی دروستکراوی خۆمان بکەین سەبارەت بە خودا. کەواتە چۆن خودای ڕاستەقینە بناسین؟ دەبێت گوێ لەو شتانە بگرین کە پێی گوتووین.

خودا قسەی لەگەڵ کردووین و لە کتێبی پیرۆزدا خۆی بۆمان دەرخستووە. خودا کتێبی پیرۆزی پێداوین تا بتوانین ئەو بناسین وەک منداڵێک باوکیان دەناسێت. ئینجیل وەڵامی گەورەترین پرسیارەکانی ژیان دەداتەوە وەک: خودا کێیە؟ بۆچی من بوونم هەیە؟ عیسا کێیە و عیسا بۆچی هاتووە؟ چۆن گوناهەکانم دەبەخشرێن؟

بەڵام کتێبی پیرۆز کتێبێکی گەورەیە و دەکرێت فێربوونی پەیامی سەرەکی کتێبی پیرۆز و وەڵامەکانی بۆ ئەم پرسیارانە قورس بێت. ئەم نامیلکەیە بۆ ئەوە نووسراوە کە یارمەتی خەڵک بدات لە پەیامی سەرەکی کتێبی پیرۆز تێبگەن، کە بەرەو ژیانی هەتاهەتایی دەمانبات.

**کاتێکسیزم چییە؟**

زۆرێک لە کڵێساکان "بەیاننامەی باوەڕ"یان هەیە کە بیروباوەڕیان دەخاتە ڕوو. لە ڕابردوودا زۆرێک لەو بەڵگەنامانە لە شێوەی پرسیار و وەڵامدا دەنووسران، و پێیان دەگوترا “کاتێکیزم” (لە یۆنانی katechein کە بە واتای "فێرکردن بە شێوەی زارەکی" دێت). "کاتێکیزم" کۆمەڵێک پرسیار و وەڵامی کورتە کە مەبەست لێی فێربوون و لەبەرکردنە لەگەڵ کەسانی دیکە بۆ ئەوەی فێری پەیامی کتێبی پیرۆزمان بکات. کاتێکیزمی هایدلبێرگ لە ساڵی ١٥٦٣ و کاتێکیزمە کورت و درێژەکانی وێستمینستەر لە ساڵی ١٦٤٨ لە باشترین و ناسراوترین کاتێکیزمەکانن و وەک ستانداردی فێرکاری زۆرێک لە کڵێساکانی ئەمڕۆی جیهاندا بەکاردەهێنرێن.

**فێرکردنی خواناسی بە بەکارهێنانی پرسیار و وەڵام**

فێرکردنی خواناسیی مەسیحی لە ڕێگەی پرسیار و وەڵامەوە لەمڕۆدا زۆر باو نییە. زۆربەی پرۆگرامەکانی بە قوتابیکردن جەخت لەسەر کۆمەڵێک شت دەکەنەوە، وەک خوێندنەوەی کتێبی پیرۆز، نوێژ، هاوڕێیەتی و مزگێنیدان. هەندێکجار ناتوانن قووڵ بن کاتێک باس لە فێرکاری خواناسی و فێرکارییە سەرەکییەکانی کتێبی پیرۆز دەکرێت. لەبەرکردنی کاتێکیزمێک فیرکاری جوان و ئینجیلیی لە قووڵایی دڵمادا دەچێنێت.

فێربوونی کاتێکیزم بە مەبەستی ئەوەیە لەگەڵ باوەڕدارانی تردا ئەنجام بدرێت. بێگومان دەتوانیت بە تەنیا کاتێکیزمێک فێر بیت و بخوێنیتەوە. بەڵام ژیانی باوەڕدارانی مەسیحی بریتییە نییە لە بەتەنها ژیان. بوون بە مەسیحییەکی پێگەیشتوو بوون پەیوەندی بەوەوە نییە کە چەندە زانیاری دەربارەی کتێبی پیرۆز دەزانیت. بەڵکو پەیوەندی بە خۆشەویستیتەوە هەیە بۆ عیسا و بۆ ئەوانی تر. بە دڵنیاییەوە فێربوون و تێگەیشتن لە فێرکارییەکانی کتێبی پیرۆز بەشێکی گرنگە لە بوون بە باوەڕدارێکی پێگەیشتوو. بەڵام فێربوونی خواناسیی بەبێ خۆشویستنی ئەوانی تر هیچ سوودێکی نییە. یەکەم یۆحەنا ٤: ٢٠ دەڵێت: "ئەگەر یەکێک گوتی: «خودام خۆشدەوێت» و ڕقی لە خوشکی یان براکەی بێتەوە، ئەوە درۆزنە، چونکە ئەوەی خوشک و برای خۆی خۆشنەوێت کە بینیویەتی، ناتوانێت خودای خۆشبوێ کە نەیبینیوە."

پراکتیزەکردنی پرسیارکردن و وەڵامدانەوە، ڕاهێنەران و خوێندکاران دەهێنێتە ناو پرۆسەیەکی فێربوون کە کارلێککار و سەرنجڕاکێشە. فێرکردن لە ڕێگەی پرسیار و وەڵامەوە کەمتر تاکگەراییە و زیاتر کۆمەڵگەراییە. دایک و باوک دەتوانن بەم شێوەیە منداڵەکانیان فێر بکەن. رابەرانی کڵێسا دەتوانن بە کاتێکیزمی کورتتر و سادەتر ئەندامان فێر بکەن و رابەرانی تریش بە کاتێکیزمی فراوانتر. دەتوانرێت ئەم پرسیار و وەڵامانە لە کۆبوونەوەکانی پەرستشی کڵێساشدا بەکاربهێنرێت، کە کڵێسا وەک جەستەیەک دان بە باوەڕەکەیدا دەنێت و بە ستایش وەڵامی خودا دەداتەوە.

**ئەم کاتێکیزمە چۆن بە تایبەتی یارمەتیدەرە بۆ کوردزمانان؟**

زۆر دڵخۆش دەبم بە گفتوگۆکردن لەگەڵ هاوڕێ کوردەکانم لەباەی عیسا و پەیامی کتێبی پیرۆز. زۆرجار کاتێک بە هاوڕێ کوردەکانم دەڵێم عیسا لەسەر خاچ مرد لە پیناوی گوناهەکانتان، ئەوانیش وەڵامێکی لەم جۆرە دەدەنەوە، “عیسا نەمردووە. بۆچی خودا ڕێگە بە عیسا دەدا بمرێت؟ ئەگەر کاری باش بکەم، خودا بەبەزەیی دەبێت لەگەڵم، کەواتە بۆچی پێویستم بە کەسێکە بۆ گوناهەکانم بمرێت؟

ئەم وەڵامانە ئەوە دەردەخەن کە ئەوان لە ڕوانگەیەکی تەواو جیاواز لە ئینجیل بیر لە خودا و جیهان و ژیان دەکەنەوە. زۆربەی کوردەکان لە منداڵییەوە بە فێرکاریی کتێبی پیرۆز گەورە نەبوونە. بۆیە زۆرێک لە کوردەکان لە ژێر ڕۆشنایی ئەو راستیەی کە لە کتێبی پیرۆزدا دەرکەوتووە، خودا و جیهان و ژیان نابینن. ئەمەش وا دەکات کە قسەکردن ڕاستەوخۆ لەسەر عیسا قورس بێت بەبێ ئەوەی سەرەتا ڕوونی بکەینەوە کە خودا کێیە و مرۆڤ کێیە و گوناه چییە و بۆچی پێویستمان بە ڕزگارکەرێکە.

ئەم کاتێکیزمە ڕێک ئەوە دەکات. کتێبی پیرۆز لە شیوەی پرسیار و وەڵام پوخت دەکاتەوە تا خەڵک بتوانن لێیەوە تێبگەن کە عیسا کێیە و بۆچی هاتووە ژیانی خۆی وەک قوربانییەک بۆ گوناه ببەخشێت. بۆیە ئەم کاتێکیزمە بە تایبەتی یارمەتیدەرە بۆ باوەڕدارانی کورد چونکە ڕێگەیەکی ئاسانە بۆ دامەزراندنی بناغە و چوارچێوەیەکی بەهێزی فێرکارییەکانی کتێبی پیرۆز.

**نووسینی کاتێکزم لە پێناوی چی؟**

ساڵانێکی زۆر لەمەوبەر باو بوو کە کڵێساکان کاتێکیزم بنووسن لە پێناو فێرکردنی ئەندامەکانیان لەبارەی باوەڕی مەسیحی. بۆ نموونە قەشەیەک بە ناوی ڕیچارد باکستەر کە لە سەدەی حەڤدەهەمدا لە ئینگلتەرا خزمەتی دەکرد، ویستی بە شێوەیەکی سیستماتیکی سەرۆکی خێزانەکان ڕابهێنێت بۆ ئەوەی گەشە بە ئەندامانی خێزانەکانیان بدەن لە باوەڕدا. بۆ ئەوەی ئەمە بکات، کاتێکیزمێکی خێزانی نووسی کە لەگەڵ تێگەیشتن و دۆخی خەڵکی ئەوکات گونجاوبوو، کە لە رێگەیەوە فێرکارییەکانی کتێبی پیرۆزی خستەڕوو بۆ زۆرێک لەو پرس و پرسیارانەی کە خەڵکەکە لەو کاتەدا ڕووبەڕووی دەبوونەوە.

 **کاتێکیزمەکان بەلایەنی کەمەوە بە سێ مەبەست نووسراون.**

١- یەکەمیان ئەوە بوو کە ڕوونکردنەوەیەکی گشتگیر لەبارەی ئینجیلەوە بخرێتەڕوو - نەک تەنها بۆ ئەوەی بە ڕوونی ڕوون بکرێتەوە کە ئینجیل چییە، بەڵکو بۆ پیشاندانی ئەو بناغەیەی کە ئینجیلی لەسەر دامەزراوە، وەک فێرکاری ئینجیلی لەبارەی خودا، سروشتی مرۆڤ، گوناه و باوەڕ.

٢- مەبەستی دووەم ئەوە بوو کە ئەم فێرکردنە بە شێوەیەک ئەنجام بدرێت کە هەڵە و باوەڕە ناڕاستەکانی ئەو سەردەم و کولتوورە چارەسەر بکرێن و بەرپەرچ بدرێنەوە.

٣- ئامانجی سێیەم کە گرنگترین ئامانجە لەلایەن قەشەکان، ئامانج بوو بۆ درووستکردنی گەلێکی پیرۆز، کۆمەڵگەیەک کە کولتوورێکی جیاوازی هەبێت لەو جیهانەی تێیدا دەژیان، هەوڵدان بۆ ژیانێک وەک ژیانی مەسیح، ئەمیش نەک تەنها لە کارەکتەری تاکەکەسیدا بەڵکو لە ژیانی کۆمەڵایەتی کڵێساشدا ڕەنگدانەوەی هەبێت.

کاتێک ئەم سێ مەبەستە پێکەوە سەیر دەکرێن، ئەوە ڕوون دەکەنەوە کە بۆچی دەبێت کاتێکیزمی نوێ بنووسرێت. لەگەڵ گۆڕانی کولتووردا، رووبەرووبوونەوەکانی ئینجیلی نەگۆڕیش دەگۆڕێت. ئەندامانی کڵێسا دەبێ هەمیشە ئامادە بن بۆ ڕووبەڕووبوونەوەی ئەم پرسیارانە و وەڵامدانەوەیان.

هیوادارم کە ئەم کاتێکیزمە هانی کوردان بدات بۆ نووسینی کاتێکیزمێکی تر کە پرسیاری تایبەت لەخۆی بگرێت کە هەڵقوڵاوی کۆمەڵگای کوردی بێت، لە پێناو یارمەتیدانی باوەڕدارانی کورد لە کۆمەڵگەی کوردیدا.

**پێکهاتەی کاتێکیزمی شاری نوێ**

کاتێکیزمی شاری نوێ لەسەر بنەمای چەندین کاتێکیزمی تری پرۆتستانتی وەرگیراوە و نووسراوە کە لە سەدەی ١٦ و ١٧ لە سەردەمی چاکسازی پرۆتستانتیدا نووسراون. پەیامی سەرەکی مەسیحییەت کورت دەکاتەوە کە بۆ چەندین سەدە بە درێژایی مێژوو لەلایەن کڵیسای ڕاستەقینەوە بەکارهێنراون.

کاتێکیزمی شاری نوێ تەنها ٥٢ پرسیار و وەڵام لەخۆدەگرێت (زۆرێک لە کاتێکیزمەکانی تر زیاتر لە ١٠٠ پرسیار و وەڵام لەخۆدەگرن). بۆیە بۆ هەر هەفتەیەک لە ساڵێکدا تەنها یەک پرسیار و وەڵام هەیە. دابەشکراوە بەسەر سێ بەشدا بۆ ئەوەی فێربوون و تێگەیشتن ئاسانتر بێت:

بەشی یەکەم: خودا، دروستکردن و کەوتن، یاسا (بیست پرسیار)

بەشی دووەم: مەسیح، ڕزگاربوون، نیعمەت (پانزە پرسیار)

بەشی سێیەم: ڕۆح، نوێبوونەوە، گەشەکردن لە نیعمەتدا (حەڤدە پرسیار)

بۆ هەر پرسیارێک دوو جۆر وەڵام هەیە. یەکێکیان وەڵامی گەورەساڵانە، و ئەوی دیکەیان وەڵامی منداڵانە. وەڵامی منداڵان وەڵامێکی کورتکراوەیە تا ئەوان بتوانن ئاسانتر لەبەری بکەن.

هەر پرسیار و وەڵامێک ئایەتێکی کتێبی پیرۆز لەگەڵ دایە. ئەو ئایەتەی کە لەگەڵ پرسیار و وەڵامێکی تایبەت هاتووە، تاکە ئایەت نییە لە کتێبی پیرۆزدا کە باس لەو پرسیار و وەڵامە بکات. ئایەتەکە هەمیشە وەڵامی وردی پرسیارەکان ناداتەوە. بەڵکو ئەوە یارمەتیدەرمانە بۆ ئەوەی بزانین وەڵامەکە لە کتێبی پیرۆزەوە هاتووە. هەروەها ئەمە هۆکارێکیشە تا هەمیشە سەیری فەرمانەکانی خودا بکەین بۆ ئاراستەکردنمان و سەرچاوەی ژیان و ژیریمان.

بێ گومان دەتوانرا کتێبێکی تەواو لەسەر هەر پرسیارێک بنووسرێت. بەڵام مەبەست لەم کاتێکیزمە ئەوەیە کە وەڵامی کورتی پرسیارەکان بداتەوە تا بە ئاسانی لەبەربکرێن.

**چۆنێتی بەکارهێنانی کاتێکیزمی شاری نوێ**

ئاسانترین ڕێگا بۆ بەکارهێنانی کاتێکیزمی شاری نوێ ئەوەیە کە لە هەر هەفتەیەکی ساڵدا یەک پرسیار و وەڵام لەبەر بکەیت. لەبەر ئەوەی مەبەست لێی دیالۆگییە، باشتر وایە بە دوو بە دوو، یان وەک ئەندامانی خێزان، یان وەک گروپی خوێندن فێری ببن، ئەمەش وا دەکات پرسیارەکان لە یەکتر بکەن و یەکتر تاقی بکەنەوە.

بۆ نموونە گروپەکان دەتوانن بڕیار بدەن پێنج بۆ دە خولەکی سەرەتای کاتی خوێندنەکەیان بەیەکەوە تەنها یەک بە یەک پرسیار و وەڵام بەسەر ببەن. بەم شێوەیە دەتوانن لە ماوەی ساڵێکدا کاتێکیزمەکە تەواو بکەن.

هەروەها ئەم کاتێکیزمە سەرچاوەیەکی باشە بۆ بەکارهێنان لە کۆبوونەوەکانی پەرستش لە کڵێسادا. پرسیار و وەڵامەکان گونجاون بۆ بەکارهێنانیان وەک بانگەواز و وەڵام لە کۆبوونەوەکەدا. رابەری کڵێسا دەتوانێت پرسیارەکە بخوێنێتەوە، بەشداربووانیش پێکەوە دەتوانن وەڵام بدەنەوە بە خوێندنەوەی وەڵامەکە بە دەنگی بەرز. بەم شێوەیە کڵێسا لە کاتی پەرستنی گشتیدا پێکەوە دان بە ڕاستییەکانی ئینجیلدا دەنێت.

هەروەها سەرچاوەیەکی زۆر باشە بۆ دایکان و باوکان کە بەکاری بهێنن بۆ فێرکردنی منداڵەکانیان. بۆ نموونە لە کاتی نانخواردنی ئێوارەدا باوکێک یان دایکێک دەتوانێت یەکێک لە پرسیارەکان لە منداڵەکانی بکات و فێریشیان بکات کە وەڵامەکە لەبەر بکات. بە ئەزموونی من منداڵان زۆر حەز بە وەڵامدانەوەی وەڵامی ئەم پرسیارانە دەکەن. هەموو شەوێک کە کاتی ئەوە هات منداڵەکانم بخەمە سەر جێگا، یەک پرسیاریان لێ دەکەم، یارمەتیان دەدەم لە وەڵامدانەوە و ئەو ئایەتە دەخوێنمەوە کە لەگەڵ وەڵامەکەدا هاتووە. پاشان گۆرانی ڕۆحی دەڵێینەوە و بە دوعایەک بۆ خودا بەپێی ئەو ئایەتە کۆتایی پێدەهێنین. کاتێکیزمەکان سەرچاوەیەکی گەورەن بۆ ئەم کاتی پەرستن لە ناو خێزاندا.

**ئامۆژگاری لەبیرکردن**

ڕێگەی جۆراوجۆر هەن بۆ جێگیرکردنی دەقەکان بە بیرەوەرییەوە، هەندێک تەکنیک باشتر لەگەڵ هەندێک شێوازی فێربووندا دەگونجێێن بەبەراورد بە هەندێکی تر. چەند نموونەیەک بریتین لە:

* پرسیار و وەڵامەکە بە دەنگی بەرز بخوێنەوە، و دووبارەی بکەوە، دووبارەی بکەوە، دووبارەی بکەوە.
* پرسیار و وەڵامەکە بە دەنگی بەرز بخوێنەوە، و پاشان هەوڵبدە بەبێ سەیرکردن دووبارەیان بکەیتەوە. بە هەمان شێوە چەند جارێک ئەمە دووبارە بکەوە.
* هەموو پرسیار و وەڵامەکانی بەشی یەکەم بە دەنگی خۆت تۆمار بکە، (پاشان بەشی دووەم، پاشان بەشی سێیەم) و رۆژانە گوێیان لێ بگرە کاتێک دەچیتە سەر کارەکەت، یان کاتێک لە پاڕکێک پیاسە دەکەیت، یان کاتێک کارەکانی ماڵەوە ئەنجام دەدەیت.
* پرسیار و وەڵامەکان لەسەر کارتێک یان پارچە کاغەزی بچووک بنووسە و بە تێپ لەو شوێنەی بدە کە بەردەوام دەکەوێتە بەرچاوانت، هەر جارێک کە دەیانبینیت بە دەنگی بەرز بیانخوێنەوە.
* پرسیار و وەڵامەکە بنووسە. ئەمە چەندجارێک دووبارە بکەوە. چونکە پڕۆسەی نووسین یارمەتی توانای مرۆڤ دەدات بۆ وەبیرهاتنەوەی دەقەکان.
* یەکتر تاقی بکەنەوە بە پرسیارکردن لە یەکتر.

**ئەنجام**

دوعا دەکەم کە بەکارهێنانی ئەم کاتێکیزمە یارمەتیمان بدات تا وشەی خودا "بە دەوڵەمەندی لە ئێمەدا نیشتەجێ بێت" (بڕوانە کۆلۆسی ٣: ١٦) داوا لە خودا دەکەم کە خۆی و ئەندامانی تری کڵێسامان خۆشبوێت وەک چۆن مەسیح خۆشی ویستووین.

**بەشی یەکەم**

**خودا، درووستکراوان و کەوتن، یاسا**

**١. تاکە هیوامان بە ژیان و مردن چییە؟**

کە ئێمە هی خۆمان نین، بەڵکو ئێمە بە جەستە و ڕۆحمان هی خودا و رزگارکەرەکەمانین کە عیسای مەسیحە، چ لە ژیان و چ لە مردندا.

**وەڵام بۆ منداڵان**

کە ئێمە هی خۆمان نین بەڵکو هی خوداین.

**ڕۆما ١٤: ٧ - ٨**

لەبەر ئەوەی کەسمان بۆ خۆی ناژیێت، کەسیش بۆ خۆی نامرێت. لەبەر ئەوەی ئەگەر بژین بۆ مەسیحی خاوەن شکۆ دەژین، ئەگەر بشمرین لە پێناوی ئەو دەمرین. کەواتە بژین یان بمرین، ئێمە هی مەسیحین.

**٢. خودا کێیە؟**

خودا دروستکەر و ژیان پێدەری هەموو کەسێک و هەموو شتێکە. ئەو (ئەزەلی و ئەبەدی) هەمیشەیی و بێکۆتایە و نەگۆڕە لە هێز و کامڵبوونی و چاکە و شکۆمەندی و حیکمەت و دادپەروەری و ڕاستییەکەیدا. هیچ شتێک ڕوونادات تەنها لە ڕێگەی ئەو و بە ویستی ئەوەوە نەبێت.

**وەڵام بۆ منداڵان**

خودا دروستکەر و ژیان پێدەری هەموو کەسێک و هەموو شتێکە.

**زەبوورەکان ٨٦: ٨ - ١٠، ١٥**

ئەی پەروەردگار، کوا هاوشێوەی تۆ لەنێو خوداوەندەکان؟ کوا هاوشێوەی کردەوەکانت؟ ئەی پەروەردگار، هەموو ئەو نەتەوانەی دروستت کردوون، دێن و لەبەردەم تۆدا کڕنۆش دەبەن و ناوت شکۆدار دەکەن، چونکە تۆ مەزنیت و کاری سەرسوڕهێنەری گەورەت کردووە، هەر تەنها تۆ خودایت. بەڵام ئەی پەروەردگار، تۆ خودایەکی میهرەبان و بەزەییداریت، پشوودرێژیت و پڕیت لە خۆشەویستی نەگۆڕ و دڵسۆزیی.

**٣. چەند خودا هەیە؟**

تەنها یەک خودای ڕاستەقینە هەیە، کە لە ئەزەلەوە لە سێ کەسی جیاواز بوونی هەیە: باوک و کوڕ و ڕۆحی پیرۆز. هەر یەک لەوانە خودان و لە دەسەڵات و شکۆمەندیدا یەکسانن.

**وەڵام بۆ منداڵان**

تەنها یەک خودای ڕاستەقینە هەیە، کە لە ئەزەلەوە لە سێ کەسی جیاواز بوونی هەیە: باوک و کوڕ و ڕۆحی پیرۆز.

**دووەم کۆرنسۆس ١٣: ١٤**

با نیعمەتی عیسای مەسیحی خاوەن شکۆ و خۆشەویستی خودا و هاوبەشی ڕۆحی پیرۆز لەگەڵ هەمووتان بێت.

**٤. چۆن و بۆچی خودا ئێمەی دروست کردووە؟**

خودا ئێمەی نێر و مێی لەسەر وێنەی خۆی دروست کردووە بۆ ئەوەی بیناسین و خۆشمان بوێت و لەگەڵیدا بژین و ناوی بەرز و بە شکۆوە رابگرین. ئێمە لەلایەن خوداوە دروستکراوین تا بۆ شکۆمەندی ئەو بژین.

**وەڵام بۆ منداڵان**

خودا ئێمەی نێر و مێی لەسەر وێنەی خۆی دروست کردووە بۆ ئەوەی ناوی بەرز و بە شکۆوە رابگرین.

**پەیدابوون ١: ٢٧**

خودا مرۆڤی لەسەر وێنەی خۆی بەدیهێنا، لەسەر وێنەی خودی خۆی بەدیهێنا، بە نێر و مێ بەدیهێنان.

**٥. خودا چی تری دروست کردووە؟**

خودا بە وشە بەهێزەکەی هەموو شتێکی دروست کردووە، هەموو دروستکراوەکانی زۆر باش بوون؛ هەموو شتێک لە ژێر دەسەڵاتی خۆشەویستی ئەودا گەشە دەکات.

**وەڵام بۆ منداڵان**

خودا هەموو شتێکی دروست کردووە، هەموو دروستکراوەکانی زۆر باش بوون.

**پەیدابوون ١: ٣١**

خودا بینی هەموو ئەوەی کە دروستی کردبوو زۆر باش بوو. جا ئێوارە بوو، بووە بەیانی، ئەمە ڕۆژی شەشەم بوو.

**٦. چۆن دەتوانین شکۆمەندی خودا دەربخەین؟**

ئێمە شکۆمەندی خودا دەردەخەین بە خۆشویستن و متمانەکردن پێی، هەروەها بە گوێڕایەڵی کردنی ویست و فەرمان و یاساکانی.

**وەڵام بۆ منداڵان**

بە خۆشویستن و بە گوێڕایەڵیکردنی فەرمان و یاساکانی.

**دواوتار ١١: ١**

یەزدانی پەروەردگارتان خۆشبوێت و داواکاری و فەرز و یاسا و فەرمانەکانی هەمیشە بەجێبهێنن.

**٧. یاسای خودا داوای چی دەکات؟**

گوێڕایەڵبوونی کەسیی و گوێڕایەڵبوون بۆ کامڵی بەبەردەوامی؛ کە بە هەموو دڵ و گیان و بیر و هێزمان خودامان خۆش بوێت. هەروەها نزیکەکانمان وەک خۆمان خۆش بوێت. ئەوەی خودا قەدەغەی دەکات هەرگیز نابێت بکرێت و ئەوەی خوداش فەرمانی پێدەکات هەمیشە بکرێت.

**وەڵام بۆ منداڵان**

بە هەموو دڵ و گیان و بیر و هێزمان خودامان خۆش بوێت. هەروەها نزیکەکانمان وەک خۆمان خۆش بوێت.

**مەتا ٢٢: ٣٧ - ٤٠**

عیسا پێی فەرموو: «﴿بە هەموو دڵ و بە هەموو گیان و لە هەموو بیرتانەوە یەزدانی پەروەردگارتان خۆشبوێ.﴾ ئەمە گرنگترین و یەکەم ڕاسپاردەیە. دووەمیشیان وەک ئەو وایە: ﴿نزیکەکەت وەک خۆت خۆشبوێت.﴾ جا هەموو تەورات و پەیامی پێغەمبەران بەم دوو ڕاسپاردەیەوە بەندن.»

**٨. یاسای خودا کە لە دە ڕاسپاردەکەدا هاتووە چییە؟**

خودای دیکەی بێجگە لە منتان نەبێت. بت بۆ خۆتان دروستمەکەن، نە لە هیچ شێوەیەکی ئەوانەی لە ئاسمانن لە سەرەوە، نە ئەوانەی لەسەر زەوین لە خوارەوە، نە ئەوانەی لەناو ئاون لەژێر زەوییەوە. کڕنۆشیان بۆ مەبەن و مەیانپەرستن. ناوی یەزدانی پەروەردگارتان بۆ شتی پووچ مەهێنن. ڕۆژی شەممەتان لە یاد بێت، تاکو بە پیرۆزی ڕایبگرن. ڕێزی دایک و باوکتان بگرن. مەکوژن. داوێنپیسی مەکەن. دزی مەکەن. بە درۆ شایەتی لەسەر کەس مەدەن. چاو مەبڕنە ماڵی کەس.

**وەڵام بۆ منداڵان**

خودای دیکەی بێجگە لە منتان نەبێت. بت بۆ خۆتان دروستمەکەن. ناوی یەزدانی پەروەردگارتان بۆ شتی پووچ مەهێنن. ڕۆژی شەممەتان لە یاد بێت، تاکو بە پیرۆزی ڕایبگرن. ڕێزی دایک و باوکتان بگرن. مەکوژن. داوێنپیسی مەکەن. دزی مەکەن. بە درۆ شایەتی لەسەر کەس مەدەن. چاو مەبڕنە ماڵی کەس.

**دەرچوون ٢٠: ٣**

هیچ کەسێکتان خودای دیکەی بێجگە لە منتان نەبێت.

**٩. خودا لە فەرمانی یەکەم و دووەم و سێیەمدا داوای چی دەکات؟**

یەکەم: خودا وەک تاکە خودای ڕاست و زیندوو بناسین و متمانەمان پێی هەبێ. دووەم: خۆمان لە هەموو بت پەرستییەک بەدوور بگرین و بە شێوەیەکی نادروستیش خودا نەپەرستین. سێیەم: ئێمە بە ترس و ڕێزەوە مامەڵە لەگەڵ ناوی خودا بکەین، و ڕێز لە وشە و کارەکانی بگرین.

**وەڵام بۆ منداڵان**

یەکەم: خودا وەک تاکە خودای ڕاست بناسین. دووەم: خۆمان لە هەموو بت پەرستییەک بەدوور بگرین. سێیەم: ئێمە بە ترس و ڕێزەوە مامەڵە لەگەڵ ناوی خودا بکەین.

**دواوتار ٦: ١٣ - ١٤**

لە یەزدانی پەروەردگارتان دەترسن و تەنها ئەو دەپەرستن و بە ناوی ئەوەوە سوێند دەخۆن. بەدوای خودای دیکەدا مەڕۆن، لە خوداوەندەکانی ئەو نەتەوانەی لە دەوروبەرتانن

**١٠. خودا لە فەرمانی چوارەم و پێنجەمدا داوای چی دەکات؟**

چوارەم: لە ڕۆژی شەممەدا کات بەسەر ببەین بۆ پەرستنی خودا بە گشتی و بە تایبەت، پشوودان لە کاروبارەکانی هەفتە، خزمەتکردن بە پەروەردگار و ئەوانی تر، بەم شێوەیە چاوەڕێی شەممەی هەمیشەیی (هەتاهەتایی) دەکەین. پێنجەم: ئێمە باوک و دایکمان خۆشبوێت و ڕێزیان لێبگرین، ملکەچ و گوێڕایەڵی پەروەردە و ڕێنمایی خودایی ئەوان بین.

**وەڵام بۆ منداڵان**

چوارەم: لە ڕۆژی شەممەدا کات بە پەرستنی خودا بەسەر ببەین. پێنجەم: ئێمە باوک و دایکمان خۆشبوێت و ڕێزیان لێبگرین.

**لێڤییەکان ١٩: ٣**

هەر یەکێک لە ئێوە، دەبێت ڕێزی دایک و باوکی خۆی بگرێت و شەممەکانم بپارێزن، من یەزدانی پەروەردگارتانم.

**١١. خودا لە فەرمانی شەشەم و حەوتەم و هەشتەمدا داوای چی دەکات؟**

شەشەم: ئێمە ئازاری هیچ کەسێک نەدەین، و ڕقمان لێیان نەبێت، و دوژمنایەتی نزیکەکانمان نەکەین، بەڵکو دەبێت ئارامگر و ئاشتیخواز بین. تەنانەت دەبێ بە خۆشەویستیشەوە بەدوای دوژمنەکانماندا بگەڕێین. حەوتەم: خۆمان لە بێ ڕەوشتی سێکسی بەدوور بگرین و بە پاکی و بە دڵسۆزی بژین، جا لە ژیانی هاوسەرگیریدا بێت یان پێش هاوسەرگیری. هەروەها دوور بکەوینەوە لە هەموو کردار و نیگا و قسە و بیرکردنەوە و ئارەزوو و هەرچییەک کە ببێتە هۆی دروستبوونی ناپاکی. هەشتەم: ئێمە بێ مۆڵەت ئەو شتانە وەرنەگرین کە هی کەسێکی ترە، هەروەها ئەو شتانەش لای خۆمان هەڵنەگرین و تەنها بۆ خۆمان قۆرخی نەکەین کە سوود بە کەسانی تر دەگەیەنێت، پێیوستە لەو شتانە ببەخشین. ئەمە شتی ماددی و ناماددی دەگرێتەوە، وەک؛ کەلوپەل و خۆشەویستی و سۆز و ئاشتی.

**وەڵام بۆ منداڵان**

شەشەم: ئێمە ئازاری نزیکەکانمان نەدەین و ڕقمان لێیان نەبێت. حەوتەم: بە پاکی و بە دڵسۆزی بژین. هەشتەم: ئێمە بێ مۆڵەت ئەو شتانە وەرنەگرین کە هی کەسێکی ترە.

**ڕۆما ١٣: ٩**

ڕاسپاردەکانی وەک ﴿داوێنپیسی مەکەن﴾، ﴿مەکوژن﴾، ﴿دزی مەکەن﴾، ﴿چاو مەبڕنە هیچ شتێک کە هی کەسێکی دیکە بێت﴾ و ڕاسپاردەی دیکەش لەم ڕاسپاردەیەدا کۆدەبنەوە: ﴿نزیکەکەت وەک خۆت خۆشبوێت.﴾

**١٢. خودا لە فەرمانی نۆیەم و دەیەمدا داوای چی دەکات؟**

نۆیەم: درۆ نەکەین و کەس فریو نەدەین، بەڵکو بە خۆشەویستییەوە باسی ڕاستی بکەین . دەیەم: ڕازی بین بەوەی کە هەمانە، ئیرەیی بە کەس نەبەین و نا رەزایی دەرنەبڕین بەوەی کە خودا بە ئێمەی بەخشیوە و ئەوەشی کە بە ئەوانی تری بەخشیوە!

**وەڵام بۆ منداڵان**

نۆیەم: درۆ نەکەین و کەس فریو نەدەین. دەیەم: ڕازی بین بەوەی کە هەمانە و ئیرەیی بە کەس نەبەین.

**یاقوب ٢: ٨**

ئەگەر بەڕاستی شەریعەتی شاهانەتان هێناوەتە دی کە بەگوێرەی نووسراوە پیرۆزەکە دەڵێ: ﴿نزیکەکەت وەک خۆت خۆشبوێت،﴾ چاک دەکەن.

**١٣. ئایا هیچ کەسێک دەتوانێت بە تەواوی گوێڕایەڵی یاسای خودا بێت؟**

لە دوای یەکەم کەوتنە گوناهەوە لەلایەن ئادەم و حەوا، هیچ مرۆڤێک نەیتوانیوە بە تەواوی گوێڕایەڵی یاسای خودا بێت، بەڵکو بەردەوام لە بیرکردنەوە و قسە و کرداردا دەیشکێنێت.

**وەڵام بۆ منداڵان**

لە دوای یەکەم کەوتنە گوناهەوە هیچ مرۆڤێک نەیتوانیوە بە تەواوی گوێڕایەڵی یاسای خودا بێت.

**ڕۆما ٣: ١٠ - ١٢**

وەک نووسراوە: ﴿کەس بێتاوان نییە، تەنانەت یەک کەسیش، کەس نییە تێبگات، کەس نییە بەدوای خودا بگەڕێت. هەموو ڕوویان وەرگێڕا و تێکڕا بێ سوود بوون. کەس نییە چاکە بکات، تەنانەت یەکێکیش نییە.﴾

**١٤. ئایا خودا ئێمەی دروست کردووە کە نەتوانین گوێڕایەڵی یاساکەی بین؟**

نەخێر، بەڵام بەهۆی سەرپێچی دایک و باوکی یەکەممان، ئادەم و حەوا، هەموو دروستکراوەکان کەوتوون و لەژێر باری گوناهدان؛ هەموومان لە گوناه و تاواندا لەدایک بووین، ئێمە لە سرووشتی خۆماندا خراپین و ناتوانین گوێڕایەڵی یاسای خودا بین.

**وەڵام بۆ منداڵان**

نەخێر، بەڵام بەهۆی سەرپێچی دایک و باوکی یەکەممان، ئادەم و حەوا، هەموومان لە گوناه و تاواندا لەدایک بووین، و ناتوانین گوێڕایەڵی یاسای خودا بین.

**ڕۆما ٥: ١٢**

کەواتە مەهێڵن گوناه حوکمڕانی لەشی لەناوچووتان بکات، تاکو گوێڕایەڵی ئارەزووەکانی بن.

**١٥. مادام کەس ناتوانێت گوێڕایەڵی یاسای خودا بێت، کەوایە مەبەستەکەی چییە؟**

بۆ ئەوەی سروشتی پیرۆز و ویستی خودا و سروشتی گوناه و یاخیبوونی دڵەکانمان بزانین، کەوایە بۆ ئەمەش پێویستمان بە ڕزگارکەرێک هەیە. هەروەها یاسا فێرمان دەکات و هانمان دەدات بۆ ئەوەی ژیانێکی شایستە وەک ژیانی ڕزگارکەرەکەمان بژین.

**وەڵام بۆ منداڵان**

بۆ ئەوەی سروشتی پیرۆزی خودا و سرووشتی گوناهی دڵەکانمان بزانین، بۆ ئەمەش پێویستمان بە رزگارێک هەیە.

**ڕۆما ٣: ٢٠**

بە کرداری شەریعەت کەس لەلای خودا بێتاوان نابێت، بەڵکو گوناه لە ڕێگەی شەریعەتەوە دەناسرێت.

**١٦. گوناه چییە؟**

گوناه بریتییە لە ڕەتکردنەوە یان پشتگوێ خستنی خودا لەو جیهانەی کە دروستی کردووە، یاخیبوونە لە دژی خودا بەبێ گرنگیدان بە خودا. هەروەها ئەنجامنەدانی ئەوەی کە خودا لە یاساکەیدا داوای دەکات، کە لە ئەنجامدا دەبێتە هۆی مردنمان و لەناوچوونی هەموو دروستکراوان.

**وەڵام بۆ منداڵان**

گوناه بریتییە لە ڕەتکردنەوە یان پشتگوێخستنی خودا لەو جیهانەی کە دروستی کردووە، هەروەها ئەنجامنەدانی ئەوەی کە خودا لە یاساکەیدا داوای دەکات.

**یەکەم یۆحەنا ٣: ٤**

هەرکەسێک گوناه بکات سەرپێچی دەکات، چونکە گوناه سەرپێچییە.

**١٧. بتپەرستی چییە؟**

بتپەرستی بریتییە لە متمانەکردن بە شتە دروستکراوەکان نەک بە خولقێنەر بۆ هیوا و بەختەوەری و گرنگی و ئاسایشمان.

**وەڵام بۆ منداڵان**

بتپەرستی بریتییە لە متمانەکردن بە شتە دروستکراوەکان نەک بە دروستکەر.

**ڕۆما ١: ٢١، ٢٥**

لەگەڵ ئەوەی کە خودایان ناسی، بەڵام وەک خودا ستایشیان نەکرد و سوپاسیان نەکرد، بەڵکو لە بیرکردنەوەیان پووچەڵ بوون و دڵە گێلەکانیان تاریک بوو. [...] ئەوان ڕاستی خودایان بە درۆ گۆڕییەوە و بەدیهێنراویان پەرست و لە جیاتی بەدیهێنەر خزمەتیان کرد، ئەوەی هەتاهەتایە ستایش بۆ ئەوە. ئامین.

**١٨. ئایا خودا ڕێگە دەدات سەرپێچی و بتپەرستیمان بێ سزا بمێنێتەوە؟**

نەخێر، هەموو گوناهێک دژی سەروەری و پیرۆزی و چاکەی خودایە، هەروەها دژی یاسا راست و درووستەکەیەتی، خوداش لە گوناهەکانمان تووڕەیە و بە حوکمی دادپەروەرانەی خۆی سزای گوناهەکانمان دەدات هەم لەم ژیانەدا، هەم لە ژیانی داهاتوودا.

**وەڵام بۆ منداڵان**

نەخێر، خودا لە گوناهەکانمان تووڕەیە و بە حوکمی دادپەروەرانەی خۆی سزای گوناهەکانمان دەدات هەم لەم ژیانەدا، هەم لە ژیانی داهاتوودا.

**ئەفەسۆس ٥: ٥ - ٦**

بێگومان بن لەوەی هەموو داوێنپیسێک یان گڵاو یان چاوچنۆکێک لە شانشینی مەسیح و خودا میراتی نییە، چونکە چاوچنۆک بتپەرستە. کەس بە قسەی پووچ هەڵتاننەخەڵەتێنێ، چونکە بەهۆی ئەمانە تووڕەیی خودا دێتە سەر کوڕەکانی یاخیبوون.

**١٩. ئایا هیچ ڕێگەیەک هەیە بۆ ڕزگاربوون لە سزا و گەڕانەوە بۆ ڕەزامەندی خودا؟**

بەڵێ، رازی بوون بە دادپەروەرییەکەی، خودا بە رەحم و سۆزی خۆی لەگەڵ خۆی ئاشتمان دەکاتەوە و لە گوناه و لە سزای گوناه ڕزگارمان دەکات، ئەویش لەلایەن رزگارکەرێکەوە.

**وەڵام بۆ منداڵان**

بەڵێ، خودا لەگەڵ خۆی ئاشتمان دەکاتەوە لە رێگەی رزگارکەرێکەوە.

**ئیشایا ٥٣: ١٠ - ١١**

بەڵام خواستی یەزدان بوو وردوخاشی بکات و ئازار بکێشێت، لەگەڵ ئەوەشدا یەزدان ژیانی کرد بە قوربانیی تاوان، نەوە و ڕۆژگاری درێژ دەبینێت، خواستی یەزدان بە دەستی ئەو سەردەکەوێت. لەدوای ئەو ئازارەی بەرگەی گرت، ڕووناکی ژیان دەبینێت و تێر دەبێت، بەندە ڕاستودروستەکەم بە ئەزموونی خۆی زۆر کەس بێتاوان دەکات و ئەو تاوانەکانیان هەڵدەگرێت.

**٢٠. رزگارکەر کێیە؟**

تاکە رزگارکەر عیسای مەسیحی پەروەردگارە، کوڕی ئەزەلی خودا، کە بوو بە مرۆڤ و خۆی سزای گوناهی لە ئەستۆ گرت.

**وەڵام بۆ منداڵان**

تاکە رزگارکەر عیسای مەسیحی پەروەردگارە.

**یەکەم تیمۆساوس ٢: ٥**

چونکە خودا یەکە و یەک ئاشتکەرەوە لەنێوان خودا و مرۆڤدایە، ئەویش عیسای مەسیحی مرۆڤە

**بەشی دووەم**

**مەسیح، ڕزگاری، نیعمەت**

**٢١. چ جۆرە رزگارکەرێک پێویستە بۆ ئەوەی ئێمە بگەڕێنێتەوە بۆ لای خودا؟**

ڕزگارکەرێک کە بەڕاستی مرۆڤە و هەروەها بەڕاستی خودایە.

**وەڵام بۆ منداڵان**

رزگارکەرێک کە بەڕاستی مرۆڤە و هەروەها بەڕاستی خودایە.

**ئیشایا ٩: ٦**

چونکە کوڕێکمان دەبێت،

کوڕێکمان پێدەدرێت و

سەرکردایەتی دەکەوێتە سەرشانی.

ناوی لێ دەنرێت

سەرسوڕهێنەر و ڕاوێژکار، خودای بەتوانا،

باوکی هەتاهەتایی، میری ئاشتی.

**٢٢. بۆچی دەبێت رزگارکەر بەڕاستی مرۆڤ بێت؟**

بۆ ئەوەی لە سروشتی مرۆڤدا لە جیاتی ئێمە بە تەواوی گوێڕایەڵی یاساکە بێت و سزای گوناهی مرۆڤ بچێژێت؛ هەروەها بۆ ئەوەی هاوخەمی لاوازییەکانمان بێت.

**وەڵام بۆ منداڵان**

بۆ ئەوەی لە سروشتی مرۆڤدا لە جیاتی ئێمە بە تەواوی گوێڕایەڵی یاساکە بێت و سزای گوناهی مرۆڤ بچێژێت.

**عیبرانییەکان ٢: ١٧**

لەبەر ئەوە پێویست بوو لە هەموو ڕووێکەوە لە خوشکان و برایانی بچێت تاکو ببێتە سەرۆک کاهینێکی بە بەزەیی و دڵسۆز لە خزمەتکردنی خودا، هەروەها ببێتە کەفارەت لە پێناوی گوناهەکانی خەڵک.

**٢٣. بۆچی دەبێت رزگارکەر بەڕاستی خودا بێت؟**

تاکو بەهۆی سروشتە خواییەکەیەوە گوێڕایەڵبوون و ئازارەکانی تەواو و کاریگەر بن؛ هەروەها تا بتوانێت بەرگەی تووڕەیی ڕاستودروستی خودا بگرێت لە دژی گوناه و لەگەڵ ئەوەشدا بەسەر مردندا زاڵ بێت.

**وەڵام بۆ منداڵان**

تاکو بەهۆی سروشتە خواییەکەیەوە گوێڕایەڵبوون و ئازارەکانی تەواو و کاریگەر بن.

**کردار ٢: ٢٤**

بەڵام خودا هەڵیستاندەوە و لە ئازاری مردن ئازادی کرد، لەبەر ئەوەی نەدەکرا لە چنگیدا بمێنێتەوە.

**٢٤. بۆچی پێویست بوو مەسیحی رزگارکەر بمرێت؟**

بەو پێیەی مردن سزای گوناهە، مەسیح بە ویست و خۆشی خۆی لە شوێنی ئێمەدا مرد بۆ ئەوەی لە هێز و سزای گوناه ڕزگارمان بکات و بمانگەڕێنێتەوە بۆ لای خودا. بە مردنەکەی لە جیاتی ئێمە وەک کەفارەتی گوناهەکانمان، ئەوا بە تەنیا مەسیح لە دۆزەخ ڕزگارمان دەکات و لێخۆشبوونی گوناه و ڕاستودروستی و ژیانی هەتاهەتایی بۆ ئێمە بەدەست دەهێنێت.

**وەڵام بۆ منداڵان**

مەسیح بە ویست و خۆشی خۆی لە شوێنی ئێمەدا مرد بۆ ئەوەی لە هێز و سزای گوناه ڕزگارمان بکات و بمانگەڕێنێتەوە بۆ لای خودا.

**کۆلۆسی ١: ٢١ - ٢٢**

ئێوە پێشتر لە خودا دابڕابوون و دوژمن بوون لە بیرکردنەوە بە خراپەکاری، بەڵام ئێستا بە مردنی جەستەی مرۆڤانەی مەسیح ئاشتی کردنەوە، تاکو لەبەردەمی بە پیرۆزی و بێ لەکە و بێ کەموکوڕی پێشکەشتان بکات

**٢٥. ئایا مردنی مەسیح بەو مانایە دێت کە دەکرێ خودا لە هەموو گوناهەکانمان خۆش ببێت؟**

بەڵێ، لەبەر ئەوەی مردنی مەسیح لەسەر خاچ بە تەواوی سزای گوناهەکانمانی داوە، خودا بە میهرەبانییەوە ڕاستودروستی مەسیح لەسەر ئێمە حیساب دەکات وەک ئەوەی کە هی خۆمان بێت و چیتر گوناهەکانمان وەبیر خۆی نەهێنێتەوە.

**وەڵام بۆ منداڵان**

بەڵێ، لەبەرئەوەی مردنی مەسیح لەسەر خاچ بە تەواوی سزای گوناهەکانمانی داوە، و خودا چیتر بیر لە گوناهەکانمان ناکاتەوە.

**دووەم کۆرنسۆس ٥: ٢١**

ئەوەی گوناهی نەدەناسی خودا لە پێناوی ئێمە کردییە گوناه، تاکو بە یەکبوون لەگەڵ مەسیحدا ببین بە ڕاستودروستی خودا.

**٢٦. مردنی مەسیح چی تر دەکڕێتەوە؟**

مردنی مەسیح سەرەتای کڕینەوە و نوێبوونەوەی هەموو ئەو درووستکراوانەیە کە کەوتوون بەهۆی گوناهەوە، وەک چۆن بە هێزەوە هەموو شتەکان ئاراستە دەکات بۆ شکۆمەندی خۆی و چاکەی دروستکراوەکان.

**وەڵام بۆ منداڵان**

هەموو ئەو درووستکراوانەی کەوتوون بەهۆی گوناهەوە.

**کۆلۆسی ١: ١٩ - ٢٠**

چونکە خودا خۆشحاڵ بوو بە هەموو پڕیی خۆی لە مەسیحدا نیشتەجێ بێت، لە ڕێگەی ئەوەوە هەموو شتێک لەگەڵ خۆیدا ئاشت بکاتەوە و بە خوێنی خاچەکەی ئاشتی بنێتەوە، ئەگەر لەسەر زەوی بێت یان لە ئاسمان.

**٢٧. ئایا هەموو مرۆڤەکان، هەروەک چۆن لە ڕێگەی ئادەمەوە ون بوون، لە ڕێگەی مەسیحەوە ڕزگاریان بوو؟**

نەخێر، تەنها ئەو کەسانەی کە لەلایەن خوداوە هەڵدەبژێردرێن و بە باوەڕ لەگەڵ مەسیح یەکدەگرن. سەرەڕای ئەوەش خودا بە میهرەبانی خۆی نیعمەتی گشتی نیشانی ئەوانەش دەدات کە هەڵنەبژێردراون، بە کۆنتڕۆڵکردنی کاریگەرییەکانی گوناه و فەراهەمکردنی شتی باش لە پێناو خۆشگوزەرانی مرۆڤ.

**وەڵام بۆ منداڵان**

نەخێر، تەنها ئەو کەسانەی کە لەلایەن خوداوە هەڵدەبژێردرێن و بە باوەڕ لەگەڵ مەسیح یەکدەگرن.

**ڕۆما ٥: ١٧**

ئەگەر بە گوناهی کەسێک، مردن لە ڕێگەی ئەو کەسەوە حوکمڕانی کرد، ئیتر چەند زیاتر ئەوانەی پڕیی نیعمەت و دیاری ڕاستودروستی وەردەگرن، لە ژیاندا حوکمڕانی دەکەن بە کەسێک کە عیسای مەسیحە.

**٢٨. دوای مردن چی بەسەر ئەو کەسانەدا دێت کە بە باوەڕ لەگەڵ مەسیح یەکیان نەگرتووە؟**

لە ڕۆژی دواییدا ئەو حوکمە ترسناکە بەڵام دادپەروەرانە وەریدەگرن کە لە دژی ئەوان ڕادەگەیەنرێت. لە حزووری خوداوە فڕێ دەدرێنە دۆزەخەوە، بۆ ئەوەی بە دادپەروەرانە و بە سەختی سزا بدرێن، بۆ هەمیشە.

**وەڵام بۆ منداڵان**

لە حزووری خوداوە فڕێ دەدرێنە دۆزەخەوە، بۆ ئەوەی بە دادپەروەرانە سزا بدرێن، بۆ هەمیشە.

**یۆحەنا ٣: ١٦ - ١٨، ٣٦**

لەبەر ئەوەی خودا ئەوەندە جیهانی خۆشویست، تەنانەت کوڕە تاقانەکەی بەختکرد، تاکو هەرکەسێک باوەڕی پێ بهێنێت لەناو نەچێت، بەڵکو ژیانی هەتاهەتایی هەبێت، چونکە خودا کوڕەکەی نەناردە جیهان تاکو جیهان حوکم بدات، بەڵکو تاکو جیهان بەوەوە ڕزگاری ببێت. ئەوەی باوەڕی پێ بهێنێت حوکم نادرێت، بەڵام ئەوەی باوەڕ ناهێنێت ئەوا حوکم دراوە، چونکە باوەڕی بە ناوی کوڕە تاقانەکەی خودا نەهێناوە. [...] ئەوەی باوەڕ بە کوڕەکە بهێنێت ژیانی هەتاهەتایی هەیە. بەڵام ئەوەی گوێڕایەڵی کوڕەکە نییە ژیان نابینێت، بەڵکو تووڕەیی خودای لەسەر دەمێنێت.

**٢٩. چۆن ڕزگارمان دەبێت؟**

تەنها بە باوەڕهێنان بە عیسای مەسیح و بە مردنەکەی لەسەر خاچ وەک کەفارەت؛ بۆیە هەرچەندە ئێمە تاوانبارین کە سەرپێچی خودامان کردووە و هێشتا مەیلی هەموو خراپەیەکمان هەیە، بەڵام خودا بەبێ ئەوەی شایستە بین بە نیعمەتێکی پاک ڕاستودروستی تەواوەتی مەسیحمان بۆ حیساب دەکات، کاتێک تۆبە دەکەین و باوەڕی پێدەهێنین.

**وەڵام بۆ منداڵان**

تەنها بە باوەڕهێنان بە عیسای مەسیح و بە مردنەکەی لەسەر خاچ وەک کەفارەتی گوناه.

**ئەفەسۆس ٢: ٨ - ٩**

لەبەر ئەوەی بە نیعمەت ڕزگارتان بوو لە ڕێگەی باوەڕەوە، ئەمەش لە خۆتانەوە نییە، بەڵکو دیاری خودایە، بە کردار نییە، تاکو کەس شانازی نەکات.

**٣٠. باوەڕ بە عیسای مەسیح چییە؟**

باوەڕ بە عیسای مەسیح بریتییە لە دانپێدانان بە ڕاستی هەموو ئەو شتانەی کە خودا لە وشەکەیدا ئاشکرای کردووە، متمانەکردن بەو، هەروەها وەرگرتن و پشوودان بە تەنیا لە ڕێگەی ئەوەوە بۆ ڕزگاربوون وەک چۆن لە ئینجیل پێشکەشمان کراوە.

**وەڵام بۆ منداڵان**

وەرگرتن و پشوودان بە تەنیا لەلایەن ئەوەوە بۆ ڕزگاربوون وەک چۆن لە ئینجیل پێشکەشمان کراوە.

**گەلاتیا ٢: ٢٠**

من لەگەڵ مەسیح لە خاچ درام، ئیتر من نیم ئەوەی دەژیێت، بەڵکو مەسیحە لە مندا دەژیێت. ئێستاش کەوا بە جەستە دەژیم، ئەوا بە باوەڕ بە کوڕی خودا دەژیم، ئەوەی منی خۆشویست و خۆی کردە قوربانی بۆ من.

**٣١. ئێمە بە باوەڕی ڕاستەقینە باوەڕمان بە چی هەیە؟**

هەموو شتێک کە ئینجیل فێرمان دەکات. بەیاننامەی باوەڕی نێردراوان[[1]](#footnote-0) بەم وشانە دەریدەخات کە ئێمە باوەڕمان بە چی هەیە: ئێمە باوەڕمان بە خودای گەورەی باوک و دروستکەری ئاسمان و زەوی هەیە؛ باوەڕمان بە عیسای مەسیح هەیە کوڕە تاقانەکەی پەروەردگارمان کە بە ڕۆحی پیرۆز مەڕیەمی پاکیزە پێی دووگیان بوو، و لە دایک بوو، لە ژێر دەستی پۆنتیۆس پیلاتۆس ئازاری چەشت، لە خاچ درا و مرد و نێژرا. ڕۆژی سێیەم لە مردن هەستایەوە. بەرزبووەوە بۆ ئاسمان، و لە دەستی ڕاستی خودای باوکی گەورە دانیشتووە؛ لەوێشەوە دەگەڕێتەوە بۆ ئەوەی حوکم لەسەر زیندووان و مردووان بدات. ئێمە باوەڕمان بە ڕۆحی پیرۆز و کڵێسای گشتی جیهانی[[2]](#footnote-1) و هاوڕێیەتی گەلی پیرۆزی خودا و لێخۆشبوونی گوناهەکان و زیندووبوونەوەی جەستە و ژیانی هەتاهەتایی هەیە.

**وەڵام بۆ منداڵان**

ئێمە باوەڕمان بە خودای گەورەی باوک و دروستکەری ئاسمان و زەوی هەیە؛ باوەڕمان بە عیسای مەسیح هەیە کوڕە تاقانەکەی پەروەردگارمان کە بە ڕۆحی پیرۆز مەڕیەمی پاکیزە پێی دووگیان بوو، و لە دایک بوو، لە ژێر دەستی پۆنتیۆس پیلاتۆس ئازاری چەشت، لە خاچ درا و مرد و نێژرا. ئەو چوو مزگێنی دا بە ڕۆحە زیندانییەکان[[3]](#footnote-2). ڕۆژی سێیەم لە مردن هەستایەوە. بەرزبووەوە بۆ ئاسمان، و لە دەستی ڕاستی خودای باوکی گەورە دانیشتووە؛ لەوێشەوە دەگەڕێتەوە بۆ ئەوەی حوکم لەسەر زیندووان و مردووان بدات. ئێمە باوەڕمان بە ڕۆحی پیرۆز و کڵێسای گشتی جیهانی[[4]](#footnote-3) و هاوڕێیەتی گەلی پیرۆزی خودا و لێخۆشبوونی گوناهەکان و زیندووبوونەوەی جەستە و ژیانی هەتاهەتایی هەیە.

**یەهوزا ٣**

خۆشەویستان، هەرچەندە زۆر بە پەرۆش بووم تاکو لەبارەی ڕزگاریی هاوبەشمانەوە بۆتان بنووسم، بەڵام بە پێویستم زانی ئەمەتان بۆ بنووسم، لێتان دەپاڕێمەوە تێبکۆشن بۆ ئەو باوەڕەی کە تەنها جارێک دراوەتە دەست گەلی پیرۆزی خودا.

**٣٢. بێتاوانکردن و پیرۆزکردن مانای چییە؟**

بێتاوانکردن واتە ڕاستودروستی ڕاگەیەندراومان لەبەردەم خودادا، کە بەهۆی مردن و زیندووبوونەوەی مەسیحەوە دەستمان دەکەوێت. پیرۆزکردن واتە وردەوردە گەشەکردنی ڕاستودروستی ئێمە، کە بەهۆی کاری ڕۆحی پیرۆزەوە لە ئێمەدا درووست دەبێت.

**وەڵام بۆ منداڵان**

بێتاوانکردن واتە ڕاستودروستی ڕاگەیەندراومان لەبەردەم خودادا. پیرۆزکردن واتە وردەوردە گەشەکردنی ڕاستودروستی ئێمە.

**یەکەم پەترۆس ١: ١ - ٢**

لە پەترۆسی نێردراوی عیسای مەسیحەوە، بۆ ئەوانەی خودا هەڵیبژاردوون، بێگانە پەراگەندەکان لە پۆنتۆس و گەلاتیا و کەپەدۆکیا و ئاسیا و بیسینیا ، کە بەگوێرەی زانینی پێشووی خودای باوک هەڵبژێردراون، بە پیرۆزکردنی ڕۆحی خۆی بۆ گوێڕایەڵی عیسای مەسیح و پرژاندنی خوێنەکەی: با نیعمەت و ئاشتیتان بۆ زیاد بێت.

**٣٣. ئایا ئەوانەی باوەڕیان بە مەسیح هەیە لە ڕێگەی کارەکانی خۆیانەوە بەدوای ڕزگاری خۆیاندا بگەڕێن، یان لە هەر شوێنێکی تر؟**

نەخێر، نابێت، چونکە هەموو شتێکی پێویست بۆ ڕزگاربوون لە مەسیحدا دەدۆزرێتەوە. گەڕان بەدوای ڕزگاریدا لە ڕێگەی کارە باشەکانەوە بە مانای نکوڵیکردن دێت لەوەی کە مەسیح تاکە کەسە دەتکرێتەوە و ڕزگارت دەکات.

**وەڵام بۆ منداڵان**

نەخێر، هەموو شتێکی پێویست بۆ رزگاربوون لە مەسیحدا دەدۆزرێتەوە.

**گەلاتیا ٢: ١٦**

دەزانین مرۆڤ بە کارکردن بە شەریعەت بێتاوان ناکرێ، بەڵکو بە باوەڕ بە عیسای مەسیح. جا ئێمە باوەڕمان بە عیسای مەسیح هێنا تاکو بە باوەڕ بە مەسیح بێتاوان بکرێین، ئەمەش نەک بە کارکردن بە شەریعەت، چونکە لە ڕێی کارکردن بە شەریعەت کەس بێتاوان ناکرێت.

**٣٤. بەو پێیەی ئێمە تەنها بە نیعمەت ڕزگارمان بووە، تەنها لە ڕێگەی مەسیحەوە، ئایا دەبێت هێشتا کاری باش بکەین و گوێڕایەڵی قسەی خودا بین؟**

بەڵێ، چونکە مەسیح بە خوێنی خۆی ڕزگاری کردین، بە ڕۆحی خۆی نوێمان دەکاتەوە. بۆ ئەوەی ژیانمان خۆشەویستی و سوپاسگوزاری بۆ خودا نیشان بدات؛ بۆ ئەوەی بە میوە و بەرهەمی باوەڕ لە باوەڕمان دڵنیا بین؛ هەروەها بۆ ئەوەی بە ڕەفتاری خودایی کەسانی دیکە بۆ لای مەسیح بانگهێشت بکەین.

**وەڵام بۆ منداڵان**

بۆ ئەوەی ژیانمان خۆشەویستی و سوپاسگوزاری بۆ خودا نیشان بدات؛ هەروەها بۆ ئەوەی بە ڕەفتاری خودایی کەسانی دیکە بۆ لای مەسیح بانگهێشت بکەین.

**یەکەم پەترۆس ٢: ٩ - ١٢**

بەڵام ئێوە گەلێکی هەڵبژێردراون، کاهینیێتی شاهانە، نەتەوەیەکی پیرۆز، گەلی تایبەتی خودان ، تاکو چاکییەکانی ئەوە ڕابگەیەنن کە بانگی کردوون لە تاریکییەوە بۆ ڕووناکییە سەرسوڕهێنەرەکەی. پێشتر گەل نەبوون، بەڵام ئێستا گەلی خودان، پێشتر بەزەییتان وەرنەگرتبوو، بەڵام ئێستا بەزەییتان وەرگرتووە. خۆشەویستان، ئێوە نامۆ و بێگانەن بەم جیهانە، هەر بۆیە لێتان دەپاڕێمەوە لە هەوەسەکانی جەستە دوور بکەونەوە، کە لە دژی دەروون دەجەنگن. با لەنێو بێباوەڕاندا ڕەوشتتان باش بێت، تاکو کاتێک بوختانتان پێ دەکەن گوایا ئێوە بەدکارن، کردەوە چاکەکانتان ببینن و لە ڕۆژی بەسەرکردنەوەی خودا، ئەوانیش خودا شکۆدار بکەن.

**٣٥. بەو پێیەی ئێمە تەنها بە نیعمەت ڕزگارمان بووە، تەنها بە باوەڕ، ئەم باوەڕە لە کوێوە سەرچاوە دەگرێت؟**

هەموو ئەو خەڵات و دیاریانەی لە مەسیحەوە وەریدەگرین لە ڕێگەی ڕۆحی پیرۆزەوە وەریدەگرین، بە خودی باوەڕیشەوە.

**وەڵام بۆ منداڵان**

لە رۆحی پیرۆزەوە.

**تیتۆس ٣: ٤ - ٦**

بەڵام، کاتێک میهرەبانی خودای ڕزگارکەرمان و خۆشەویستییەکەی دەرکەوت، نەک بەهۆی کاری ڕاستودروست کە ئێمە کردوومانە، بەڵکو بە بەزەیی خۆی ڕزگاری کردین، ئەویش لە ڕێگەی ئەو شوشتنەوەیە بوو، کە بەهۆیەوە ڕۆحی پیرۆز لەدایکبوونەوەیەکی نوێ و ژیانێکی نوێی پێ بەخشین، ئەوەی لە ڕێگەی عیسای مەسیحی ڕزگارکەرمانەوە بە دڵفراوانییەوە ڕشتی بەسەرماندا

**بەشی سێیەم**

**ڕۆح، نوێبوونەوە، گەشەکردن لە نیعمەتدا**

**٣٦. ئێمە باوەڕمان بە چی هەیە دەربارەی ڕۆحی پیرۆز؟**

کە ئەو خودایە، وەک باوک و کوڕ هەتاهەتاییە. خودا بە هەموو ئەوانەی دەبەخشێت کە باوەڕی پێ دەهێنن، و هیچ شتێک ناتوانێت لێیان وەربگرێتەوە.

**وەڵام بۆ منداڵان**

کە ئەو خودایە، هاو-هەتاهەتاییە لەگەڵ باوک و کوڕدا.

**یۆحەنا ١٤: ١٦ - ١٧**

منیش داوا لە باوک دەکەم یارمەتیدەرێکی دیکەتان بداتێ کە هەتاهەتایە لەگەڵتان بمێنێتەوە، ڕۆحی ڕاستی، کە جیهان ناتوانێت وەریبگرێت، چونکە نایبینێت و نایناسێت. بەڵام ئێوە دەیناسن، چونکە لەگەڵتان دەمێنێتەوە و لەناو ئێوەدا دەبێت.

**٣٧. ڕۆحی پیرۆز چۆن یارمەتیمان دەدات؟**

ڕۆحی پیرۆز گوناهەکانمان مەحکوم دەکات، دڵنەواییمان دەکات، ڕێنماییمان دەکات، بەهرە ڕۆحییەکانمان پێدەبەخشێت، ئارەزووی گوێڕایەڵی خودامان پێدەبەخشێت؛ توانامان پێدەدات نوێژ بکەین و لە وشەی خودا تێبگەین.

**وەڵام بۆ منداڵان**

ڕۆحی پیرۆز گوناهەکانمان مەحکوم دەکات، توانامان پێدەدات نوێژ بکەین و لە وشەی خودا تێبگەین.

**ئەفەسۆس ٦: ١٧ - ١٨**

هەروەها کڵاوی ئاسنینی ڕزگاری لەسەر بکەن و شمشێری ڕۆحی پیرۆز هەڵبگرن کە پەیامی خودایە. بە هەموو جۆرە نوێژ و پاڕانەوەیەک، هەموو کاتێک لە ڕۆحی پیرۆزدا نوێژ بکەن. بۆ ئەمەش ئێشک بگرن و بە بەردەوامی بۆ تەواوی گەلی پیرۆزی خودا بپاڕێنەوە.

**٣٨. نوێژ چییە؟**

نوێژ بریتییە لە ڕشتنی ئەوەی لە دڵماندایە بۆ خودا لە ستایش و داواکردن و دانپێدانان بە گوناه و سوپاسگوزاری.

**وەڵام بۆ منداڵان**

نوێژ بریتییە لە ڕشتنی ئەوەی لە دڵماندایە بۆ خودا.

**زەبوورەکان ٦٢: ٨**

هۆ خەڵکینە، هەموو کاتێک پشت بەو ببەستن،

دڵی خۆتانی لەبەردەم هەڵبڕێژن،

چونکە خودا پەناگای ئێمەیە.

**٣٩. بە چ هەڵوێستێک نوێژ بکەین؟**

بە خۆشەویستی و کۆڵنەدان و سوپاسگوزاری؛ بە ملکەچبوون بۆ ویستی خودا، دەزانین کە بەهۆی مەسیح، خودا هەمیشە گوێ لە دوعاکانمان دەگرێت.

**وەڵام بۆ منداڵان**

بە خۆشەویستی و کۆڵنەدان و سوپاسگوزاری.

**فیلیپی ٤: ٦**

نیگەران مەبن، بەڵکو با لە هەموو شتێکدا داواکاریتان بە نوێژ و پاڕانەوە و سوپاسگوزارییەوە لەلای خودا زانراو بێت.

**٤٠. نوێژ لەبارەی چی بکەین؟**

هەموو وشەکانی خودا (واتە کتێبی پیرۆز) ئاراستەمان دەکات و ئیلهاممان دەداتێ بەوەی کە پێویستە نوێژ لەبارەی چی بکەین، لەوانە وەک ئەو دوعایەی عیسا خۆی فێری کردین.

**وەڵام بۆ منداڵان**

هەموو وشەکانی خودا (واتە کتێبی پیرۆز) ئاراستەمان دەکات و ئیلهاممان دەداتێ بەوەی کە پێویستە نوێژ لەبارەی چی بکەین.

**ئەفەسۆس ٣: ١٤ - ٢١**

لەبەر ئەمە چۆک بۆ باوک دادەدەم، ئەوەی هەموو خێزانێک لە ئاسمان و سەر زەوی بوونیان لە ئەوەوە سەرچاوەی گرتووە. لێی دەپاڕێمەوە کە بەپێی دەوڵەمەندی شکۆی خۆی بەهێزتان بکات لە ڕێگەی ڕۆحەکەی کە لە ناختاندایە، تاکو بە باوەڕ مەسیح لە دڵتاندا نیشتەجێ بێت و ڕەگ و بناغەتان لە خۆشەویستیدا دابمەزرێت، تاکو توانادار بن، لەگەڵ تەواوی گەلی پیرۆزی خودا تێبگەن کە پانی و درێژی و بەرزی و قووڵی خۆشەویستی مەسیح چییە، تاکو ئەم خۆشەویستییە بناسن کە لە سەرووی زانیارییەوەیە، بۆ ئەوەی پڕبن لە هەموو پڕیێتی خودا. بۆ ئەو خودایەی توانادارە هەموو شتێک بکات زۆر زیاتر لەوەی کە داوای دەکەین یان بیری لێ دەکەینەوە، بەگوێرەی ئەو هێزەی کە تیاماندا کار دەکات، با نەوە لەدوای نەوە، خودا بۆ هەتاهەتایە لە کڵێسا و لە عیسای مەسیحدا شکۆدار بێت. ئامین.

**٤١. نوێژی پەروەردگار چییە؟**

ئەی باوکمان لە ئاسمان، با ناوت پیرۆز بێت، با پاشایەتییەکەت بێ، با خواستت لەسەر زەوی پەیڕەو بکرێت وەک لە ئاسمان. نانی ڕۆژانەمان ئەمڕۆش بدەرێ. لە گوناهەکانمان خۆشبە، هەروەک ئێمەش لەوانە خۆشدەبین کە خراپەمان بەرامبەر دەکەن. مەمانخەرە تاقیکردنەوە، بەڵکو لە شەیتان ڕزگارمان بکە.

**وەڵام بۆ منداڵان**

ئەی باوکمان لە ئاسمان، با ناوت پیرۆز بێت، با پاشایەتییەکەت بێ، با خواستت لەسەر زەوی پەیڕەو بکرێت وەک لە ئاسمان. نانی ڕۆژانەمان ئەمڕۆش بدەرێ. لە گوناهەکانمان خۆشبە، هەروەک ئێمەش لەوانە خۆشدەبین کە خراپەمان بەرامبەر دەکەن. مەمانخەرە تاقیکردنەوە، بەڵکو لە شەیتان ڕزگارمان بکە.

**مەتا ٦: ٩**

بەڵام ئێوە بەم شێوەیە نوێژ بکەن و بڵێن: ئەی باوکمان لە ئاسمان، با ناوت پیرۆز بێت، …

**٤٢. چۆن وشەکانی خودا بخوێنرێتەوە و ببیسترێت؟**

بە کۆشش و ئامادەکاری و دوعا؛ بۆ ئەوەی بە باوەڕەوە وەریبگرین و لە دڵماندا هەڵیبگرین و لە ژیانماندا جێبەجێی بکەین.

**وەڵام بۆ منداڵان**

بە کۆشش و ئامادەکاری و دوعا؛ بۆ ئەوەی بە باوەڕەوە وەریبگرین و لە ژیانماندا جێبەجێی بکەین.

**دووەم تیمۆساوس ٣: ١٦ - ١٧**

هەموو نووسراوە پیرۆزەکان لە سروشی خودان ، سوودبەخشن بۆ فێرکردن و سەرزەنشت و ڕاستەڕێکردن و لێڕاهێنان لە ڕاستودروستی، تاکو پیاوی خودا تەواو ئامادە بێت بۆ هەموو کارێکی باش.

**٤٣. ڕێوڕەسمە کڵێساییەکان چین؟**

ئەو ڕێوڕەسمانەن کە لەلایەن خوداوە دراون و لەلایەن مەسیحەوە دامەزراون، وەک لە ئاو هەڵکێشان و خوانی پەروەردگار، ئەمانە نیشانە و مۆری بینراون کە ئێمە وەک کۆمەڵی باوەڕ بە مردن و زیندووبوونەوەی مەسیح بەیەکەوە بەستراوینەتەوە. بە ئەنجامدانی ئەوانە ڕۆحی پیرۆز بە تەواوی بەڵێنەکانی ئینجیلمان بۆ ڕادەگەیەنێت و مۆری دەکات.

**وەڵام بۆ منداڵان**

لە ئاوهەڵکێشان و خوانی پەروەردگار.

**ڕۆما ٦: ١٤**

چیتر گوناه دەسەڵاتی بەسەرتاندا نابێت، چونکە لەژێر سایەی شەریعەتدا نین، بەڵکو لەژێر سایەی نیعمەتدان.

**٤٤. لەئاوهەڵکێشان چییە؟**

لەئاوهەڵکێشان بریتییە لە نقومکردن و دەرهێنانەوەی باوەڕدارێک لە ئاودا بەناوی باوک و کوڕ و ڕۆحی پیرۆز؛ ئەمە مۆر و ئاماژەیە بۆ لەخۆگرتنمان لەلایەن مەسیحەوە کە ئەمەش وەک نیشانەیەک وایە بۆ مردن و زیندووبوونەوەکەی، هەروەها نیشانەیە بۆ پاکبوونەوەمان لە گوناه، و پابەندبوونمان بە پەروەردگار و کڵێساکەی.

**وەڵام بۆ منداڵان**

لەئاوهەڵکێشان بریتییە لە نقومکردن و دەرهێنانەوەی باوەڕدارێک لە ئاودا بەناوی باوک و کوڕ و ڕۆحی پیرۆز.

**مەتا ٢٨: ١٩**

کەواتە بڕۆن، هەموو نەتەوەکان بکەنە قوتابی، بە ناوی باوک و کوڕ و ڕۆحی پیرۆز لە ئاویان هەڵبکێشن

**٤٥. ئایا لەئاوهەڵکێشان بە ئاو خودی شووشتنی گوناهە؟**

نەخێر، تەنها خوێنی مەسیح و نوێبوونەوە لە ڕۆحی پیرۆزدا دەتوانێت لە گوناه پاکمان بکاتەوە.

**وەڵام بۆ منداڵان**

نەخێر، تەنها خوێنی مەسیح دەتوانێت لە گوناه پاکمان بکاتەوە.

**لۆقا ٣: ١٦**

یەحیا وەڵامی هەمووانی دایەوە: «من لە ئاوتان هەڵدەکێشم، بەڵام یەکێک دێت لە من بەتواناترە، ئەوەی من شایانی ئەوە نیم کە قەیتانی پێڵاوەکانی بکەمەوە. ئەو لە ڕۆحی پیرۆز و لە ئاگرتان هەڵدەکێشێت .

**٤٦. خوانی پەروەردگار چییە؟**

مەسیح فەرمانی بە هەموو مەسیحییەکان کرد کە نان بخۆن و لە جامەکە بخۆنەوە وەک یادی سوپاسگوزاری بۆ خۆی و مردنەکەی. خوانی پەروەردگار ئاهەنگێکە بۆ ئامادەبوونی خودا لە ناوماندا؛ دەمانکات بە یەک لەگەڵ خودا و لەگەڵ یەکتریشدا؛ دەبێتە خۆراکی ڕۆحیمان. هەروەها پێشبینی ئەو ڕۆژە دەکات کە لەگەڵ مەسیح لە شانشینی باوکیدا دەخۆین و دەخۆینەوە.

**وەڵام بۆ منداڵان**

مەسیح فەرمانی بە هەموو مەسیحییەکان کرد کە نان بخۆن و لە جامەکە بخۆنەوە وەک یادی سوپاسگوزاری بۆ خۆی و مردنەکەی.

**یەکەم کۆرنسۆس ١١: ٢٣ - ٢٦**

ئەوەی بە ئێوەم دا لە مەسیحی خاوەن شکۆم وەرگرتووە : ئەوە بوو عیسای خاوەن شکۆ لەو شەوەی تێیدا بە گرتن درا، نانێکی هەڵگرت، سوپاسی خودای کرد و لەتی کرد و فەرمووی: «ئەمە جەستەی منە کە لە پێناوی ئێوەیە. ئەمە بۆ یادکردنەوەی من بکەن.» بە هەمان شێوە پاش نانخواردن، جامەکەی هەڵگرت و فەرمووی: «ئەم جامە پەیمانی نوێیە بە خوێنی من. هەر جارێک دەیخۆنەوە، ئەمە بۆ یادکردنەوەی من بکەن.» جا هەر کاتێک لەم نانەتان خوارد و لەم جامەتان خواردەوە، ئەوا مردنی عیسای خاوەن شکۆ ڕادەگەیەنن، هەتا دێتەوە.

**٤٧. ئایا خوانی پەروەردگار هیچ شتێک زیاد دەکات بۆ کەفارەتەکەی مەسیح؟**

نەخێر، مەسیح یەکجار بۆ هەمووان مرد. خوانی پەروەردگار ژەمێکی پەیمانە کە بۆ کەفارەتەکەی مەسیح ئاهەنگ دەگێڕێت؛ وەک چۆن رێگایەکە بۆ بەهێزکردنی باوەڕمان کاتێک سەیری ئەو دەکەین، هەروەها پێشبینیشە بۆ بەشداری لە جەژنی داهاتوو. بەڵام ئەوانەی بە دڵی تۆبەنەکراو بەشداری دەکەن، حوکم لەسەر خۆیان دەخۆن و دەخۆنەوە.

**وەڵام بۆ منداڵان**

نەخێر، مەسیح یەکجار بۆ هەمووان مرد.

**یەکەم پەترۆس ٣: ١٨**

لەبەر ئەوەی مەسیح تەنها جارێک لەبەر گوناه ئازار درا، بێتاوان لە پێناوی تاوانباران، تاکو لە خودامان نزیک بکاتەوە. خەڵک مەسیحیان کوشت بەڵام خودا بە ڕۆح زیندووی کردەوە

**٤٨. کڵێسا چییە؟**

خودا کۆمەڵگەیەک هەڵدەبژێرێت بۆ خۆی و دەیپارێزێت کە بۆ ژیانی هەتاهەتایی هەڵبژێردراوە و بە باوەڕ یەکگرتووە، کە پێکەوە خودایان خۆشدەوێت، شوێنی دەکەون، لێیەوە فێر دەبن، دەیپەرستن. خودا ئەم کۆمەڵگەیە دەنێرێت بۆ ئەوەی ئینجیل ڕابگەیەنن و شانشینی مەسیح پیشان بدەن بە جۆری پێکەوە ژیانیان و خۆشەویستییان بۆ یەکتر.

**وەڵام بۆ منداڵان**

خودا کۆمەڵگەیەک هەڵدەبژێرێت بۆ خۆی و دەیپارێزێت کە بۆ ژیانی هەتاهەتایی هەڵبژێردراوە و بە باوەڕ یەکگرتووە، کە پێکەوە خودایان خۆشدەوێت، شوێنی دەکەون، لێیەوە فێر دەبن، دەیپەرستن.

**دووەم سالۆنیکی ٢: ١٣**

بەڵام ئەی خوشک و برایانی خۆشەویستی مەسیحی خاوەن شکۆ، ئێمە دەبێت هەردەم لەبەر ئێوە سوپاسی خودا بکەین، چونکە خودا ئێوەی بە یەکەمین بەرهەم هەڵبژاردووە تاکو بەهۆی پیرۆزکردنتان لەلایەن ڕۆحی پیرۆزەوە و باوەڕتان بە ڕاستییەکە، ڕزگارتان بێت.

**٤٩. ئێستا مەسیح لە کوێیە؟**

مەسیح لە سێیەم ڕۆژی دوای مردنی بە جەستە لە گۆڕ هەڵسایەوە، ئێستا لە دەستە ڕاستی باوکەکە دانیشتووە و حوکمڕانی شانشینی خۆی دەکات و داکۆکیمان لێ دەکات، تا ئەو کاتەی کە دەگەڕێتەوە بۆ ئەوەی حوکم بدات و هەموو جیهان نوێ بکاتەوە.

**وەڵام بۆ منداڵان**

مەسیح لە سێیەم ڕۆژی دوای مردنی بە جەستە لە گۆڕ هەڵسایەوە، ئێستا لە دەستە ڕاستی باوکەکە دانیشتووە.

**ئەفەسۆس ١: ٢٠ - ٢١**

کە خودا بەکاریهێنا ئەو کاتەی کە مەسیحی لەنێو مردووان هەستاندەوە و لە دەستەڕاستی خۆی لە شوێنەکانی ئاسماندا داینا، لە سەرووی هەموو فەرمانڕەوا و حوکومڕان و هێز و دەسەڵاتێک و هەموو ئەوانەی ناویان هەیە، نەک تەنها لەم دنیایە، بەڵکو لەو دنیاش.

**٥٠. زیندووبوونەوەی مەسیح بۆ ئێمە چی دەگەیەنێت؟**

مەسیح بە زیندووبوونەوەی جەستەیی سەرکەوتنی بەسەر گوناه و مردندا بەدەستهێنا، بۆ ئەوەی هەموو ئەوانەی متمانەیان پێیەتی زیندوو ببنەوە بۆ ژیانێکی نوێ لەم جیهانەدا و بۆ ژیانی هەتاهەتاییش لە جیهانی داهاتوودا. وەک چۆن ڕۆژێک زیندوو دەبینەوە، بە هەمان شێوە ڕۆژێک ئەم دونیایەش نوێ دەبێتەوە. بەڵام ئەوانەی متمانەیان بە مەسیح نییە، بۆ مردنی هەتاهەتایی زیندوو دەبنەوە.

**وەڵام بۆ منداڵان**

مەسیح بە زیندووبوونەوەی جەستەیی سەرکەوتنی بەسەر گوناه و مردندا بەدەستهێنا، بۆ ئەوەی هەموو ئەوانەی متمانەیان پێیەتی زیندوو ببنەوە بۆ ژیانێکی نوێ لەم جیهانەدا و بۆ ژیانی هەتاهەتاییش لە جیهانی داهاتوودا.

**یەکەم سالۆنیکی ٤: ١٣ - ١٤**

خوشکان، برایان، نامانەوێت سەبارەت بە نوستووان بێ ئاگا بن، تاکو وەک ئەوانەی دیکە خەمبار نەبن کە هیوایان نییە. لەبەر ئەوەی باوەڕمان بەوە هەیە کە عیسا مرد و هەستایەوە، بە هەمان شێوە باوەڕیشمان بەوە هەیە کە خودا ئەو باوەڕدارانە بۆ لای خۆی دەبات کە بە یەکبوون لەگەڵ عیسادا نوستوون.

**٥١. بەرزبوونەوەی مەسیح بۆ ئێمە چ سوودێکی هەیە؟**

مەسیح بە شێوەیەکی جەستەیی بۆ ئێمە بەرزبووەوە، هەروەک چۆن بە شێوەیەکی جەستەیی لە پێناوی ئێمە هاتە خوارەوە بۆ سەر زەوی، ئێستاش لەبەردەمی باوکیدا داکۆکیمان لێدەکات، و شوێنێکمان بۆ ئامادە دەکات، هەروەها ڕۆحی خۆیمان بۆ دەنێرێت.

**وەڵام بۆ منداڵان**

مەسیح ئێستا لەبەردەمی باوکیدا داکۆکیمان لێدەکات، و شوێنێکمان بۆ ئامادە دەکات، هەروەها ڕۆحی خۆیمان بۆ دەنێرێت.

**ڕۆما ٨: ٣٤**

کێیە تاوانبار دەکات؟ کەس نییە. عیسای مەسیحە کە مرد، بەڵکو لەمەش زیاتر هەستێنرایەوە، هەر ئەویش لە دەستەڕاستی خودایە و داکۆکیمان لێدەکات.

**٥٢. ژیانی هەتاهەتایی چ هیوایەکمان پێ دەبەخشێت؟**

ئەوەمان بیردەخاتەوە کە ئەم جیهانە کەوتووەی ئێستا تەنها شتێک نییە کە هەیە؛ بەم زووانە بۆ هەمیشە لەگەڵ خودادا دەژین و دڵخۆش و کامەران دەبین لەگەڵی لە شارە نوێیەکەدا، لە ئاسمانی نوێ و زەوی نوێدا، کە تێیدا بە تەواوی و بۆ هەمیشە لە هەموو گوناهێک ڕزگار دەبین و وەک جەستەیەکی نوێ و زیندووبووەوە لە درووستکراوێکی نوێدا نیشتەجێ دەبین.

**وەڵام بۆ منداڵان**

بۆ هەمیشە لەگەڵ خودادا دەژین و دڵخۆش و کامەران دەبین لەگەڵی لە ئاسمانی نوێ و زەوی نوێدا، کە تێیدا بە تەواوی و بۆ هەمیشە لە هەموو گوناهێک ڕزگار دەبین و وەک جەستەیەکی نوێ لە درووستکراوێکی نوێدا نیشتەجێ دەبین.

**ئاشکراکردن ٢١: ١ - ٤**

پاشان ئاسمانێکی نوێ و زەوییەکی نوێم بینی، چونکە ئاسمانی یەکەم و زەوی یەکەم بەسەرچوون، ئیتر دەریاش نەما. شارە پیرۆزەکەش، ئۆرشەلیمی نوێم بینی لە ئاسمانەوە لەلایەن خوداوە دەهاتە خوارەوە، وەک بووکێکی ڕازاوە بۆ زاواکەی ئامادە کرابێت. گوێم لە دەنگێکی گەورە بوو لە تەختەکەوە فەرمووی: «ئەوەتا نشینگەی خودا لەگەڵ خەڵک، ئەویش لەگەڵیان نیشتەجێ دەبێت. ئەوانیش دەبن بە گەلی ئەو، خودا خۆی لەگەڵیاندایە و دەبێتە خودای ئەوان. ئەویش هەموو فرمێسکێکی چاویان دەسڕێتەوە، ئیتر مردن نابێت، شیوەن و هاوار و ئازار نامێنن، چونکە شتەکانی پێشوو بەسەرچوون.»

1. بەیاننامەی باوەڕی نێردراوان (The Apostles' Creed) [↑](#footnote-ref-0)
2. کڵێسای گشتی جیهانی (The universal church) واتا هەموو گەلی پیرۆزی خودا لە تەواوی مێژوو و لە سەرانسەری جیهاندا. [↑](#footnote-ref-1)
3. لە بنەڕەتدا بەیاننامەی باوەڕی نێردراوان دەڵێت "دابەزی بۆ دۆزەخ،" بەڵام ئەم دەستەواژەیە لە کتێبی پیرۆزدا نییە، بەڵکو مانای ئەم دەستەواژەیە لە یەکەم پەترۆس ٣: ١٩ هاتووە. [↑](#footnote-ref-2)
4. کڵێسای گشتی جیهانی (The universal church) واتا هەموو گەلی پیرۆزی خودا لە تەواوی مێژوو و لە سەرانسەری جیهاندا. [↑](#footnote-ref-3)